L'Ajuntament de Llíria llança una nova convocatòria d'ajudes per a material escolar en Educació Infantil
18 de octubre de 2022

L'Ajuntament de Llíria ha convocat una nova edició del programa d'ajudes per a l'adquisició de material escolar, dirigides a l'alumnat de 2n Cicle d'Educació Infantil, empadronat al municipi, per al curs 2022-2023.

Amb un pressupost total, enguany, de 8.000 euros, les persones beneficiàries podran rebre una ajuda de 50 euros que es destina a la compra del material escolar fungible. No són subvencionables les despeses de llibres de text i motxilles.

El termini de presentació de sol·licituds estarà obert des de demà i fins al pròxim 9 de novembre. El tràmit es pot realitzar, preferentment, de manera telemàtica a través de la Seu Electrònica o presencialment, amb cita prèvia, en l'Oficina d'Atenció Ciutadana de l'Ajuntament de Llíria.

En cas de necessitar assessorament telefònic, pot contactar amb el departament d'Educació a través del 617057395. Les bases de la convocatòria estan disponibles en el tauler d'anuncis de la web municipal.